Diari Oficial de la Generalitat Valenciana


Sumari del DOGV 7958, del 16-01-2017 (2017/247)

RESOLUCIÓ de 30 de desembre de 2016, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2017 ajudes personals per a la promoció de l'autonomia personal i l'atenció especialitzada residencial de persones amb diversitat funcional.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7958

Data del DOGV
:   16-01-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/247


Data del document
:   30-12-2016

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Correcció d'errades

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 30 de desembre de 2016, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2017 ajudes personals per a la promoció de l'autonomia personal i l'atenció especialitzada residencial de persones amb diversitat funcional. [2017/247]  
Mitjançant l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat (DOCV 7705, 26.01.2016), es regulen en el títol II, capítol IV, les bases per a la concessió d'ajudes personals per a la promoció de l'autonomia de persones amb diversitat funcional, i en el capítol V les bases corresponents per a l'atenció especialitzada residencial de persones amb diversitat funcional.  
Per raó del que exposa, i de conformitat amb l'article 160.4.b de la Llei 1/2015 de, 6 de febrer de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
1. Convocar per a l'exercici 2017 les ajudes personals per a la promoció de l'autonomia personal i l'atenció especialitzada residencial de persones amb diversitat funcional, regulades per l'Ordre 1/2016, de 20 de gener (DOCV 7705, 26.01.2016), de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat.  
2. Es consideren com a objecte d'ajudes personals per a facilitar l'autonomia personal les següents:  
a) Adquisició d'ajudes tècniques i productes de suport.  
b) Ajuda destinada l'eliminació de barreres arquitectòniques en l'interior de l'habitatge i l'adaptació funcional de la llar.  
c) Ajuda per a l'adaptació de vehicles.  
d) Ajudes de transport per a l'assistència a tractaments i centres assistencials.  
3. Les ajudes personals per a l'atenció especialitzada residencial a persones amb diversitat funcional es concedeixen amb caràcter de subvenció personal i finalista, per a atendre les necessitats d'atenció integral de les persones amb discapacitat o amb malaltia mental crònica que no tenen suficients recursos econòmics i requereixen atenció assistencial i cures especials que no es poden prestar en el medi familiar. L'atenció residencial pot efectuar-se en residències i habitatges tutelats.  
  
4. Són objecte de subvenció únicament les adquisicions o actuacions realitzades dins de l'any natural corresponent a aquesta convocatòria.  
  
  
Segon. Beneficiaris  
1. Poden sol·licitar les ajudes les persones físiques que tinguen la condició legal de persona amb discapacitat o diversitat funcional residents a la Comunitat Valenciana.  
2. Els beneficiaris d'ajudes personals per a facilitar l'autonomia personal han de reunir els requisits següents:  
a) Ser menor de 65 anys.  
b) Tindre una renda individual o per capita familiar inferior al triple de l'indicador públic de renda d'efectes múltiples (IPREM) per a l'exercici anterior al de la convocatòria.  
c) Que hi haja deficiències de caràcter motor o sensorial en el sol·licitant que suposen una pèrdua d'autonomia, li impedisquen o dificulten la mobilitat o comunicació a través de mitjans normals.  
3. En el cas d'ajudes de transport, a més, cal:  
a) Tindre reconeguda la condició de persona amb discapacitat amb mobilitat reduïda.  
b) No estar comprés en el camp d'aplicació del sistema de la Seguretat Social pel fet de no desenvolupar cap activitat laboral.  
c) No tindre reconegut el subsidi de mobilitat i compensació per despeses de transport.  
4. Els beneficiaris d'ajudes per a l'atenció especialitzada residencial de persones amb diversitat funcional han de reunir els requisits següents:  
a) Ser major de 16 anys i menor de 65 anys.  
b) Tindre acreditada la necessitat de cures especials, per estar afectat per una discapacitat que en dificulte la inclusió social, no tindre domicili o tindre una situació familiar greu que impedisca l'atenció de l'individu que, per les seues característiques personals, no puga desenvolupar-se en el medi familiar.  
c) No tindre recursos econòmics individuals i familiars suficients, que li impedisquen fer front al preu d'un servei d'atenció residencial especialitzada.  
5. En tot cas, els beneficiaris de les ajudes han de reunir els requisits que s'estableixen amb anterioritat a la data de la presentació de la sol·licitud.  
6. Així mateix és necessària la idoneïtat de l'actuació o ajuda sol·licitada per a cobrir les necessitats que planteja el sol·licitant, que ha de ser avaluada per l'òrgan instructor, d'acord amb les condicions per a la concessió.  
  
Tercer. Finançament  
1. Aquesta convocatòria de subvencions es realitza pel procediment de tramitació anticipada d'expedients de despesa previst en l'article 167 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en l'Ordre de 26 de setembre de 1994, de la Conselleria d'Economia i Hisenda.  
  
2. El projecte de Llei de pressupostos de la Generalitat per a l'exercici 2017 preveu en la secció 16, servei 03, programa pressupostari 313.40, Diversitat funcional, capítol IV, la línia pressupostària següent per l'import total estimat que es detalla a continuació:  
Denominació: Ajudes per a facilitar l'autonomia personal  
Línia de subvenció: S1330  
Consignació pressupostària: 400.000 -  
Procedència i quantia dels fons:  
Propis no condicionats: 400.000 -  
Denominació: PEI. Prestacions econòmiques per a l'atenció especialitzada en residències.  
Línia de subvenció: S2735  
Consignació pressupostària: 6.746.900 -  
Procedència i quantia dels fons:  
Propis no condicionats: 6.746.900 -  
3. No obstant això, tant l'import global màxim de les ajudes convocades per aquesta resolució, com aquesta mateixa queden condicionats a l'existència de crèdit adequat i suficient per a atendre-les en la llei de pressupostos de la Generalitat que resulte aprovada per a l'exercici 2017.  
4. Una vegada aprovada i publicada l'esmentada llei de pressupostos, per resolució de la vicepresidenta del Consell i consellera d'Igualtat i Polítiques Inclusives es donarà publicitat a la línia pressupostària concreta i a l'import global màxim definitiu destinat a la concessió de les ajudes previstes en aquesta convocatòria.  
5. Així mateix, pel mateix mitjà es donarà publicitat a qualsevol increment de crèdits en aquesta línia pressupostària per a la concessió de les ajudes previstes en aquesta convocatòria, com a conseqüència d'una generació, ampliació o modificació pressupostària.  
Aquesta ampliació de crèdits pot arribar, com a màxim, al 20 % dels crèdits inicials.  
En aquest supòsit, l'assignació dels crèdits objecte d'ampliació no requerirà una nova convocatòria i es realitzarà d'acord amb els mateixos criteris de valoració i procediment d'assignació arreplegats en aquesta convocatòria.   
L'efectivitat de la quantia addicional queda condicionada a la declaració de disponibilitat del crèdit com a conseqüència de les circumstàncies abans assenyalades, i si és el cas, amb l'aprovació prèvia de la modificació pressupostària que pertoque, en un moment anterior a la resolució de la subvenció.  
6. Quan en alguna de les sublínies que es puguen determinar no s'haja esgotat el crèdit destinat a aquesta, el romanent es podrà utilitzar per a incrementar el crèdit destinat a la resta de sublínies en què s'haja esgotat el crèdit.  
  
Quart. Termini i lloc en què han de presentar-se les sol·licituds  
1. El termini de presentació de les sol·licituds d'ajudes personals per a facilitar l'autonomia personal és de trenta dies naturals comptadors des de l'endemà de la publicació d'aquesta resolució en el Diari Oficial de la Generalitat Valenciana.  
2. Les sol·licituds d'ajudes per a l'atenció especialitzada residencial de persones amb diversitat funcional poden presentar-se a partir de l'endemà de la publicació d'aquesta resolució en el Diari Oficial de la Generalitat Valenciana, i el termini de presentació de sol·licituds acabarà el dia 1 de desembre de 2017, a fi de poder atendre necessitats i causes sobrevingudes al llarg de l'exercici.  
3. La sol·licitud de subvenció pot ser formalitzada per mitjà de la presentació i l'emplenament de l'imprés de sol·licitud, d'acord amb el model de l'annex I d'aquesta resolució.  
Aquest model de sol·licitud està a disposició de les persones interessades en el portal de la Generalitat, www.gva.es, accedint als apartats «Guia Prop», «Tràmits i serveis».  
4. Les sol·licituds, juntament amb la documentació requerida, que s'assenyala en l'article següent, s'han de presentar preferentment en el registre d'entrada de les direccions territorials d'Igualtat i Polítiques Inclusives corresponent al municipi en què residisca el sol·licitant, sense perjudici de les formes previstes en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
En cas d'enviament per correu certificat, la presentació de la documentació a l'oficina de correus corresponent ha de fer-se en sobre obert, a fi que en la capçalera del primer full de la documentació presentada es facen constar clarament el nom de l'oficina, data i lloc de l'admissió.  
  
  
Cinqué. Documents i informació que s'han d'adjuntar a la sol·licitud  
1. A la sol·licitud, d'acord amb el model que consta com annex I, degudament emplenada i subscrita per la persona beneficiària o el seu representant legal, s'ha d'adjuntar:  
a) Autorització de consulta telemàtica de dades per a ajudes i subvencions de la Conselleria d'Igualtat i Polítiques Inclusives, que consta com a annex II, perquè aquesta comprove les dades d'identitat del sol·licitant i dels altres membres de la unitat familiar i, si és el cas, de residència.  
- Si de la comprovació efectuada resulta alguna discordança amb les dades facilitades per la persona interessada, l'òrgan instructor estarà facultat per a realitzar les actuacions procedents per a aclarir-la.  
- Si la persona sol·licitant no presta el seu consentiment, ha d'aportar fotocòpia compulsada del document nacional d'identitat, passaport o número d'identificació d'estranger, segons siga procedent.  
b) Autorització expressa a la Vicepresidència i Conselleria d'Igualtat i Polítiques Inclusives, inclosa en l'annex I apartat H de la sol·licitud, per a poder accedir a les dades personals del sol·licitant i dels altres membres de la unitat familiar, que es troben en els fitxers de les administracions tributàries i de la Seguretat Social, a l'únic efecte de comprovar el compliment dels requisits exigits en aquesta convocatòria. En el cas que la unitat familiar estiga composta per més d'un membre, ha de presentar-se l'indicat annex I, apartat H, subscrit per cadascun dels membres que la formen.  
En el cas que no es preste aquest consentiment, ha de presentar-se fotocòpia compulsada de l'última declaració de l'impost sobre la renda de les persones físiques (IRPF) referida als ingressos de la unitat familiar, o, a falta d'això, ha d'aportar certificat negatiu de declaració i certificat acreditatiu de la pensió rebuda per la persona sol·licitant.  
c) Sol·licitud d'alta de domiciliació bancària emplenada, segons model oficial aprovat per Ordre 18/2011, de 17 de juny, de la Conselleria d'Economia Hisenda i Ocupació (DOCV 6548, 21.06.2011), que consta com a annex III, en cas de nou perceptor o canvi de compte bancari.  
d) Quan es tracte de persones amb capacitat modificada judicialment, s'ha d'adjuntar, en tot cas, fotocòpia de la resolució judicial de designació de tutor o curador.  
2. En el cas d'ajudes personals per a facilitar l'autonomia personal, s'ha d'adjuntar a la sol·licitud un pressupost detallat de l'acció per a la qual se sol·licita ajuda.  
Així mateix, cal aportar els documents següents:  
a) Per a ajudes tècniques consistents en audiòfons i altres productes de suport per a persones amb discapacitat auditiva o visual: informe amb prescripció facultativa.  
b) Per a ajudes d'eliminació de barreres arquitectòniques en l'habitatge i adaptació funcional de la llar:  
- Justificació de la propietat de l'habitatge (per mitjà de fotocòpia de l'escriptura notarial de propietat o qualsevol altre mitjà vàlid en dret).  
  
- Fotocòpia del contracte d'arrendament i autorització del propietari per a realitzar les reformes, en el cas que l'habitatge siga llogat.  
  
c) Per a ajudes d'adaptació de vehicles de motor:  
- Justificant de permís de circulació.  
- Declaració responsable de l'afectació del vehicle, que es troba al seu nom i és utilitzat per al seu ús exclusiu i privat.  
d) Per a ajudes de transport per a l'assistència a tractaments i centres assistencials:  
- Declaració responsable que indique el centre o servei a què assisteix, el nombre de dies al mes i el nombre de mesos, segons siga la necessitat d'assistència a tractaments o centres assistencials. En aquesta declaració s'ha de fer constar, així mateix, el mitjà de transport utilitzat per a traslladar-se al centre o servei, com també el compromís de reintegrar l'import de l'ajuda en el supòsit d'inassistència a aquest per causes no imputables a la voluntat de l'usuari.  
3. En el cas de sol·licituds d'ajudes per a l'atenció especialitzada residencial de persones amb diversitat funcional, s'hi ha d'adjuntar:  
a) Informe de salut i informe social, emesos per facultatius i òrgans competent, en què es determine la necessitat de l'ajuda.  
b) Certificat del titular de l'entitat de la residència, degudament autoritzada, on pretenga ingressar, en el qual conste l'existència de plaça i el cost mensual d'aquesta.  
En cas d'estar ja ingressat, s'ha d'aportar un certificat en què figure la data d'ingrés i el cost mensual de la plaça.  
  
Sisé. Termini de resolució i notificació  
1. El termini màxim per a resoldre i notificar la resolució és de quatre mesos comptadors des de la publicació d'aquesta convocatòria en el Diari Oficial de la Generalitat Valenciana.  
En el cas de sol·licituds d'ajudes per a l'atenció especialitzada residencial de persones amb diversitat funcional, el termini màxim per a resoldre i notificar la resolució és de quatre mesos a comptar de la presentació de la sol·licitud amb la documentació completa.  
2. Transcorregut el termini abans mencionat sense que s'haja notificat resolució expressa, les persones interessades poden entendre desestimada la seua sol·licitud per silenci administratiu.  
3. S'hi exceptuen les ajudes per a facilitar l'autonomia personal, que per raons d'interés públic es tramitaran amb caràcter d'urgència i en les quals han d'entendre's estimades les sol·licituds una vegada transcorregut el termini màxim establit per la Llei 9/2016, de 28 d'octubre, de regulació dels procediments d'emergència ciutadana en l'Administració de la Comunitat Valenciana; tot això, sense perjudici que subsistisca l'obligació legal de l'Administració de resoldre expressament sobre la petició formulada.  
4. Correspon a la persona titular de la direcció territorial d'Igualtat i Polítiques Inclusives, dins del seu àmbit territorial, la resolució de les sol·licituds d'ajuda, amb un informe previ i proposta de la comissió d'avaluació, una vegada es publique la resolució de la vicepresidenta del Consell i consellera d'Igualtat i Polítiques Inclusives per la qual es done publicitat a la línia pressupostària concreta i a l'import global màxim definitiu destinat a la concessió de les ajudes previstes en aquesta convocatòria.  
5. En cas que establisquen sublínies pressupostàries, la comissió d'avaluació pot reunir-se i elevar a l'òrgan competent la proposta de resolució de totes les ajudes de la tipologia enquadrada en aquesta sublínia.  
  
Seté. Mitjans de notificació  
La resolució del procediment es notificarà a les persones interessades ajustant-se al que disposen els articles 40 i 41 de la Llei 39/2015, d'1 d'octubre, del procediment administratiu comú de les administracions públiques. La pràctica d'aquesta notificació s'ha d'ajustar a les disposicions contingudes en els articles 42 i següents de l'esmentada llei.  
  
Huité. Recursos  
Les resolucions que es dicten d'acord amb el que disposa l'article anterior posaran fi a la via administrativa i contra aquestes es podrà interposar un recurs potestatiu de reposició en el termini d'un mes a comptar de l'endemà de la notificació o bé directament recurs contenciós administratiu, en el termini de dos mesos a comptar des de l'endemà de la notificació, de conformitat amb allò que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Nové. Criteris objectius de l'atorgament de l'ajuda personal per a facilitar l'autonomia personal  
1. La valoració de les sol·licituds d'ajudes personals per a la promoció de l'autonomia personal es realitzarà d'acord amb els criteris de valoració que vénen determinats en l'ordre que aprova les bases reguladores d'aquestes ajudes.  
2. La prioritat per a la concessió de les ajudes personals de promoció de l'autonomia personal es determinarà d'acord amb la puntuació obtinguda per les sol·licituds per a cada tipus d'acció, amb la ponderació els criteris següents:  
a) Situació econòmica personal (acreditada a través de la renda i ingressos que tinga en l'últim exercici). Es valorarà la renda personal del sol·licitant, i la puntuació més alta correspondrà a les rendes menors, amb un màxim de 50 punts.  
La situació econòmica serà ponderada tenint en compte la renda per capita individual anual del sol·licitant o renda per capita familiar anual (resultant de dividir els recursos econòmics de la unitat familiar de què forme part pel nombre dels membres), d'acord amb el barem següent:  
  
  
Renda per capita Punts  
Inferior a 80 % l'IPREM 50  
Inferior a 100 % l'IPREM 40  
Inferior a 150 % l'IPREM 35  
Inferior a 200 % l'IPREM 25  
Inferior a 250 % l'IPREM 20  
Inferior a 300 % l'IPREM 15  
  
  
A l'efecte d'aquesta convocatòria, constitueixen modalitats d'unitat familiar les que estableix la Llei de l'impost sobre la renda de les persones físiques, i la referència de l'indicador públic de renda d'efectes múltiples (IPREM) s'entén en quantia anual referit a 12 mensualitats.  
  
b) Situació funcional (tenint en compte com a elements: grau de discapacitat, situació i grau de dependència i acreditació d'altres característiques o situacions especials), amb un màxim de 30 punts, d'acord amb el barem següent:  
  
Grau III de dependència 30 punts  
Grau II de dependència 25 punts  
Grau I de dependència 20 punts  
Grau de discapacitat superior a 50 % amb discapacitat sensorial (auditiva o visual) sense valoració de dependència 25 punts  
Grau de discapacitat superior al 33 % amb discapacitat sensorial (auditiva o visual) sense valoració de dependència 20 punts  
Grau de discapacitat superior a 50 % en un altre tipus de discapacitat sense valoració de dependència 10 punts  
  
  
c) Situació social en relació amb l'entorn familiar i social (situació familiar, càrregues familiars, necessitat de suports i altres circumstàncies, com situació de desocupació o falta d'ocupació adequada, risc d'exclusió, vulnerabilitat social o altres que puguen ser objecte de valoració), amb un màxim de 20 punts, d'acord amb el barem següent:  
  
  
Família nombrosa o monoparental 20 punts  
Persona amb discapacitat i amb responsabilitats familiars (fills) 15 punts  
Discapacitat en grau igual o superior al 65 % o dependència en graus III i II, reconeguda a un altre membre de la unitat familiar 15 punts  
Discapacitat en grau inferior al 65 % o dependència en grau I, reconeguda a un altre membre de la unitat familiar 10 punts  
Viu sol i necessita suports per a la vida autònoma 10 punts  
Barreres arquitectòniques en l'habitatge familiar 10 punts  
Altres circumstàncies especials (desocupació, falta d'ocupació adequada, agreujament familiar, risc d'exclusió, vulnerabilitat social, etc.), que la comissió de valoració puga valorar 10 punts  
  
  
  
3. Per a poder concedir subvenció les sol·licituds d'ajuda personal per a la promoció de l'autonomia personal han d'obtindre la puntuació mínima de 60 punts. En cas de coincidir la puntuació obtinguda per dos o més sol·licituds, les ajudes seran concedides atenent al criteri de menor nivell de renda i, en cas de persistir-hi, per trobar-se en el mateix grup de nivell de renda, l'ordre de prioritat serà el corresponent a la data de registre d'entrada de la sol·licitud en l'òrgan competent per a resoldre.  
  
Deu. Criteris per a determinar l'import de l'ajuda personal per a la promoció de l'autonomia personal  
1. La quantia màxima de l'ajuda no pot ser superior al cost de l'acció, ni superar els mòduls econòmics màxims següents:  
  
TIPUS D'AJUDA Quantia màxima  
A) Adquisició d'ajudes tècniques i productes de suport   
1. Cadires de rodes amb motor elèctric 2.100 -  
2. Grua hidràulica / elèctrica 1.350 -  
3. Audiòfons 1.200 -  
4. Altres productes i ajudes tècniques 1.600 -  
B) Ajudes destinades a l'eliminació de barreres arquitectòniques en l'interior de l'habitatge i l'adaptació funcional de la llar   
1. Adaptacions en el bany 2.800 -  
2. Eliminació de barreres en l'interior de l'habitatge 4.000 -  
C) Adaptació de vehicle de motor 1.500 -  
D) Ajudes de transport per a l'assistència a tractaments i centres assistencials 60 - /mes  
720 - /any  
  
  
2. La quantia de la subvenció es determinarà en funció de la puntuació obtinguda per les sol·licituds i d'acord amb els percentatges màxims que a continuació s'assenyalen  
  
90 o més punts 90 %  
85 a 89 punts 85 %  
80 a 84 punts 80 %  
75 a 79 punts 75 %  
70 a 74 punts 70 %  
65 a 69 punts 65 %  
60 a 64 punts 60 %  
  
  
3. S'exceptuen del que preveu l'apartat anterior les ajudes de transport per a l'assistència a tractaments i centres assistencials, les quals es concediran atenent al mòdul econòmic màxim mensual, pels mesos que s'establisca.  
4. L'import de les subvencions en cap cas pot ser de tal quantia que, aïlladament o en concurrència amb altres subvencions, ajudes, ingressos o recursos del beneficiari, per a la mateixa finalitat, supere el cost de l'activitat subvencionada.  
  
Onze. Criteris objectius de l'atorgament de l'ajuda personal per a l'atenció especialitzada residencial  
1. La valoració de les sol·licituds d'ajuda per a l'atenció especialitzada residencial de persones amb diversitat funcional es realitzarà d'acord amb els criteris de valoració que determina l'ordre que aprova les bases reguladores d'aquestes ajudes, d'acord amb el barem següent:  
  
a) Situació personal, familiar i social. Fins a un màxim de 50 punts.  
  
a.1) Situació de la persona i el seu entorn familiar: puntuació màxima 25 punts  
  
Orfandat total i situació de desemparament 25 punts  
Convivència amb situacions d'agressivitat, crisi i esgotament familiar 25 punts  
Viu sol sense integració familiar o social i sense recursos d'atenció en la seua localitat adequats a les seues necessitats 20 punts  
Viu sol o amb una altra persona o persones o recursos que presten un suport parcial 15 punts  
Orfandat parcial o amb dèficit de cures, de suport familiar o del seu entorn 10 punts  
Convivència en un entorn familiar complet que siga inadequada o insuficient 5 punts  
  
  
Es considera assimilada a l'orfandat total la situació de persona amb trastorn mental greu o discapacitat intel·lectual amb pares majors de 65 anys.  
a.2) Grau de discapacitat i afectació: puntuació màxima 10 punts  
  
  
Discapacitat física igual o superior al 90 % / Discapacitat intel·lectual igual o superior al 75 % / Trastorn mental greu igual o superior al 65 % grau de discapacitat 10 punts  
Discapacitat física igual o superior al 75 % / Discapacitat intel·lectual igual o superior al 65 % / Trastorn mental greu igual o superior al 50 % grau de discapacitat 7 punts  
Discapacitat física igual o superior al 50 % / Discapacitat intel·lectual /Trastorn mental greu igual o superior al 33 % grau de discapacitat 5 punts  
  
  
a.3) Temporalitat / Condicions de l'estada: puntuació màxima 10 punts  
- Indefinida, per situació d'incapacitat permanent i no tindre entorn familiar: 10 punts  
- Transitòria inferior a tres mesos amb pla de reintegració familiar: 8 punts  
- Transitòria inferior a sis mesos amb pla de reintegració familiar: 6 punts  
- Transitòria inferior a un any amb pla de reintegració familiar: 4 punts  
- Indefinida, amb entorn familiar i no tenint pla de reintegració (limitat a vacacions o visites): 2 punts  
a.4) Altres circumstàncies o factors socials a valorar per la comissió de valoració (antiguitat de la sol·licitud no atesa en anys anteriors, cures específiques, problemàtica social, edat i situació dels familiars, etc.): màxim de 5 punts.  
b) Situació econòmica. Fins a un màxim de 50 punts  
Es valorarà la renda personal del sol·licitant, d'acord amb el barem següent:  
Renda per capita Punts  
Inferior a 80 % l'IPREM 50  
Inferior a 100 % l'IPREM 40  
Inferior a 120 % l'IPREM 35  
Inferior a 140 % l'IPREM 30  
Inferior a 160 % l'IPREM 25  
Inferior a 180 % l'IPREM 20  
Inferior a 200 % l'IPREM 15  
Inferior a 250 % l'IPREM 10  
Superior a 250 % l'IPREM 0  
  
  
2. Per a poder concedir subvenció les sol·licituds d'ajuda personal per a atenció especialitzada residencial de persones amb diversitat funcional han d'obtindre la puntuació mínima de 60 punts.  
3. La comissió d'avaluació existent en cada direcció territorial d'Igualtat i Polítiques Inclusives pot establir reunions periòdiques amb caràcter mensual, quan tinga sol·licituds d'ajudes que arriben a aquesta puntuació, a fi de realitzar l'oportuna proposta de resolució.  
  
  
Dotze. Criteris per a determinar l'import de l'ajuda personal para per a l'atenció especialitzada residencial de persones amb diversitat funcional  
1. L'import de l'ajuda personal, que té caràcter complementari, perquè la persona puga accedir a l'atenció residencial que requereix, s'ha de determinar tenint en compte un cost de referència de 1.200 - mensuals com a quantia màxima d'aquestes ajudes personals.  
2. El percentatge de l'ajuda a concedir sobre la quantia màxima s'ha de determinar d'acord amb la puntuació obtinguda i d'acord amb els percentatges màxims que a continuació s'assenyalen, no pot concedir-se subvenció a les sol·licituds que no obtinguen la puntuació mínima de 60 punts.  
  
95 a 100 punts 100 %  
90 a 94 punts 80 %  
85 a 89 punts 75 %  
80 a 84 punts 70 %  
75 a 79 punts 65 %  
70 a 74 punts 60 %  
65 a 69 punts 55 %  
60 a 64 punts 50 %  
  
  
3. Per a la determinació de l'ajuda s'ha de tindre en compte la totalitat dels ingressos, i reservar el 65 % l'IPREM per a les despeses personals.  
4. Per raons d'interés social, humanitari o d'urgència social, en atenció a les circumstàncies concurrents, els òrgans competents per a resoldre ajudes personals poden fer una excepció, amb un informe previ tècnic motivat, en els requisits, mòduls i quanties de les ajudes, sempre que estiga justificat i hi haja crèdit pressupostari adequat i suficient.  
5. L'import de les subvencions en cap cas pot ser de tal quantia que, aïlladament o en concurrència amb altres subvencions, ajudes, ingressos o recursos del beneficiari, per a la mateixa finalitat, supere el cost de l'activitat subvencionada.  
  
Tretze. Condicions per a la concessió de l'ajuda personal  
1. En el cas d'ajudes tècniques i productes de suport, són objecte de subvenció aquells objectes i elements homologats que puguen ser objecte d'adquisició la funció dels quals siga la de permetre o facilitar la realització de determinades accions a les persones amb diversitat funcional, sempre que puguen ser enquadrables en el catàleg establit en l'annex III de l'ordre per la qual s'aproven les bases reguladores d'aquestes ajudes.  
Queden excloses de subvenció les ajudes tècniques i els productes de suport inclosos en el catàleg general ortoprotètic de la conselleria competent en matèria de sanitat universal i salut pública, quan la persona interessada complisca els requisits perquè aquesta els dispense.  
2. En el cas d'ajudes destinades a l'eliminació de barreres arquitectòniques en l'interior de l'habitatge i a l'adaptació funcional de la llar, seran objecte de subvenció les unitats d'obra i instal·lacions necessàries per a eliminar les barreres arquitectòniques, excloent-hi qualsevol altra unitat d'obra o instal·lació que no tinga relació amb la millora de l'accessibilitat.  
3. En el cas d'ajudes per a l'adaptació de vehicles, són objecte de subvenció únicament i exclusivament els elements que tinguen la condició d'adaptats en vehicles de tracció mecànica.  
4. En el cas d'ajudes de transport, es consideren despesa subvencionable les despeses de transport necessàries que les persones amb mobilitat reduïda tinguen amb aquest fi, per a poder tenir una vida activa, assistència a tractaments i centres assistencials, i cal que s'acredite la necessitat d'aquesta ajuda, pel fet de no disposar de vehicle propi ni poder utilitzar els mitjans convencionals de transport públics existents, per a l'accés als centres d'atenció diürna, serveis d'integració social o altres centres o serveis assistencials, degudament justificats, que puga requerir.  
5. No es concedirà ajuda de transport en el cas que el sol·licitant es trobe en algunes de les situacions següents:  
a) Estar impossibilitat per a efectuar desplaçaments fora del domicili habitual.  
b) Ser usuari d'una plaça d'atenció residencial.  
c) Si el sol·licitant és usuari de centre d'atenció diürna, aquest no ha de disposar de servei de transport subvencionat.  
6. En les ajudes personals per a l'atenció especialitzada residencial de persones amb diversitat funcional s'estableix com a condició per a la concessió de la prestació econòmica individualitzada que el beneficiari no es trobe atés amb càrrec al Sistema per a l'Autonomia i Atenció a la Dependència.  
7. Qualsevol variació en les seues circumstàncies personals i econòmiques, segons preveu l'article 31 de l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat, serà causa de modificació de la resolució i la consegüent pèrdua de dret d'ajuda.  
  
  
Catorze. Règim de lliurament de pagament  
1. El pagament de les ajudes personals per a la promoció de l'autonomia personal es realitzarà en pagament únic, després de la justificació de la despesa realitzada, per mitjà de transferència bancària al compte designat pel beneficiari en la sol·licitud d'alta de domiciliació bancària.  
2. El pagament de les ajudes personals per a l'atenció especialitzada residencial de persones amb diversitat funcional es farà a mes vençut, després de la presentació de la corresponent factura justificativa.  
  
Quinze. Forma i termini de justificació de l'ajuda personal  
1. El termini màxim de presentació de la justificació de les ajudes personals per a la promoció de l'autonomia personal és de dos mesos comptadors des de la notificació de la concessió de resolució d'ajuda, i, en tot cas, abans del dia 1 de desembre de 2017.  
2. Per al pagament ha de presentar-se davant de l'òrgan competent de la direcció territorial, en aquest termini, la factura original o còpia degudament compulsada de l'acció executada, amb la documentació complementària següent:  
a) Llicència municipal d'obra, si és el cas.  
b) Permís de circulació, i caldrà ajustar-se i reflectir l'adaptació per a la qual se sol·licita i s'ha concedit l'ajuda al que en aquest s'estipula.  
  
3. Ha d'acreditar-se per mitjà de la factura justificativa de la despesa l'import del pressupost que va servir de base per a la concessió de les ajudes. En el cas que es presente un cost menor en l'execució de l'acció (compra de l'ajuda tècnica, adaptació de vehicle o realització de l'obra) aquest fet comportarà la minoració proporcional de l'import de l'ajuda concedida.  
4. S'exceptuen del que preveu l'apartat anterior, les ajudes de transport per a l'assistència a tractaments i centres assistencials. Per al pagament d'aquestes ajudes s'ha de presentar davant de l'òrgan competent de la direcció territorial, com a únic justificant, el certificat d'assistència pel període per al qual es concedeix l'ajuda, firmat per la direcció del centre o servei assistencial on acudeix la persona usuària.  
  
5. Els beneficiaris de l'ajuda per a l'atenció especialitzada residencial de persones amb diversitat funcional estan obligats a presentar la factura justificativa de la despesa d'atenció residencial, amb caràcter mensual, davant de l'òrgan competent de la direcció territorial, i en tot cas, abans del 15 de gener de 2018.  
6. S'exceptua la liquidació corresponent al mes de desembre, que pot alliberar-se amb el certificat de la direcció del centre en què conste atés el beneficiari de l'ajuda a 1 de desembre i declaració de necessitat social.  
7. La justificació de les ajudes efectivament prestades en el mes de desembre s'efectuarà fins al dia 15 de gener de l'any següent, i en aquell moment se'n farà la liquidació, de la qual pot derivar-se una regularització que implique l'exigència de reintegrament dels imports indegudament percebuts, en el cas que la justificació siga insuficient.  
  
Contra aquesta resolució, que posa fi a la via administrativa, pot interposar-se un recurs contenciós administratiu en el termini de dos mesos comptadors des de l'endemà de la publicació, d'acord amb el que estableixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'aquest mateix òrgan en el termini d'un mes, computat en els mateixos termes, de conformitat amb els articles 123 i 124 de la Llei 39/2015, d'1 d'octubre, de procediment administratiu comú de les administracions públiques. Tot això sense perjudici que les persones interessades puguen presentar qualsevol altre recurs que estimen pertinent.  
  
València, 30 de desembre de 2016.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.